AARHUS: De mennesker, der bor i Bispehaven, er de mest utrygge mennesker i hele Danmark.

Det er en af konklusionerne i den tryghedsundersøgelse for 2017, Rigspolitiet netop har udgivet.

Det var beboerne i Bispehaven også i 2013 og i 2016.

Men i 2017 står det meget værre til end tidligere. Under halvdelen af beboerne i det udsatte boligområde - 43,4 procent - giver udtryk for, at de grundlæggende føler sig trygge ved at bo i Bispehaven.

I 2013 svarede 66 procent ja til spørgsmålet, og i 2016 gjorde 56,7 procent.

Også i Gellerupparken og Toveshøj er andelen af trygge borgere faldet voldsomt:

Fra 71,2 i 2016 til 52,9 i 2017.

Dermed har de to århusianske udsatte boligområder den tvivlsomme fornøjelse at ligge på sidstepladsen og næstsidstepladsen i tryghedsundersøgelsen.